Vrou vas ná sy “ontroue” man met suur gooiDie polisie het ŉ vrou in hegtenis geneem nadat sy vermoedelik probeer het om haar man te vermoor deur suur oor hom uit te gooi. Volgens kaptein Thulani Zwane, ŉ polisiewoordvoerder van KwaZulu-Natal, is die 47-jarige vrou Dinsdag in KwaMashu, noord van Durban, in hegtenis geneem. “Die verdagte het Vrydagaand ŉ rusie met haar man (42) gehad omdat sy vermoed het dat hy egbreuk pleeg. Sy het later suur oor hom gegooi terwyl hy op die bank geslaap het,” het Zwane gesê. Die man het van sy vrou probeer weghardloop en is langs die pad deur sy 14-jarige seun gekry. Sy seun het ŉ ambulans ontbied en die man is in ŉ kritieke toestand na die hospitaal geneem. Die vrou moet binnekort in die hof verskyn.